Geblinddoekte kinderlyke in vlak graf aangetrefArgieffoto Die polisie in Dobsonville, wes van Soweto, ondersoek twee sake van moord nadat twee ontbinde kinderlyke in die veld agter die Slovoville-begraafplaas in ŉ vlak graf aangetref is. Volgens kapt. Kay Makhubele, woordvoerder van die polisie, het ŉ voetganger Maandag op die lyke afgekom. “Die ontbinde liggame van die ongeïdentifiseerde seun en dogter wie se ouderdomme op 11 en 10 geskat word, is in ŉ vlak graf aangetref. Hul was geblinddoek en hul hande vasgebind,” het Makhubele gesê. Volgens Makhubele is daar tot dusver geen sake van vermiste kinders by enige polisiekantore in die Soweto-Wes‑polisiëringsgebied aangemeld nie. “Die moontlikheid dat die kinders buite dié gebied as vermis aangemeld is, kan dus nie uitgesluit word nie.” Die polisie het ŉ beroep op die publiek gedoen om met inligting na vore te kom – veral in gevalle waar hulle weet van ŉ seun en ŉ meisie wat saam vermis geraak het. Makhubele het gesê die polisie sal geen steen onaangeroer laat in die ondersoek na die oortreders in dié gruwelike misdaad nie.